
Upravni odjel za društvene djelatnosti

	Početak savjetovanja

	RAZLOG DONOŠENJA

	 Sukladno članku 2. Zakona o predškolskom odgoju i obrazovanju („Narodne novine“, broj 10/97, 107/07, 94/13, 98/19, 57/22 i 101/23), Grad Čakovec ima pravo i obvezu odlučivati o potrebama i interesima građana na svom području u vezi s organiziranjem i ostvarivanjem programa predškolskog odgoja i obrazovanja.
Temeljem Sporazuma o partnerstvu u provedbi projekta „Dogradnja ili nadogradnja i opremanje postojeće ustanove za predškolski odgoj i obrazovanje – Dječji vrtić „Suncokret“ Strahoninec“, utvrđena je suradnja između Općine Strahoninec i Grada Čakovca radi osiguravanja upisa i smještaja djece s područja Grada Čakovca u navedeni dječji vrtić.
Sukladno Sporazumu, Dječji vrtić „Suncokret“ Strahoninec obvezao se omogućiti upis i boravak djece s prebivalištem odnosno boravištem na području Grada Čakovca, sukladno svojim internim aktima i raspoloživim kapacitetima, za najviše 12 djece.
Za svaku pedagošku godinu Grad Čakovec, Općina Strahoninec i Dječji vrtić „Suncokret“ sklapaju poseban sporazum kojim se uređuje sufinanciranje troškova smještaja djece s područja Grada Čakovca u navedenoj ustanovi. Trenutno je na snazi Sporazum za pedagošku godinu 2025./2026., sklopljen 25. srpnja 2025. godine.
Visina sufinanciranja utvrđuje se sukladno Odluci o sufinanciranju boravka djece s područja Grada Čakovca u predškolskim ustanovama. Roditelji djece s područja Grada Čakovca upisane u Dječji vrtić „Suncokret“ ostvaruju pravo na sufinanciranje pod jednakim uvjetima i u jednakom iznosu kao i roditelji djece koja pohađaju predškolske ustanove na području Grada Čakovca.
Tijekom važenja Sporazuma za pedagošku godinu 2025./2026. došlo je do povećanja ekonomske cijene programa u Dječjem vrtiću „Suncokret“, kao i do promjena ekonomskih cijena u predškolskim ustanovama na području Grada Čakovca. Slijedom navedenoga pojavila se potreba za usklađivanjem modela sufinanciranja kako bi se očuvala jednakost u položaju svih korisnika te spriječilo dodatno financijsko opterećenje roditelja djece s područja Grada Čakovca smještene u Dječjem vrtiću „Suncokret“.
Predloženom dopunom Odluke omogućuje se utvrđivanje povećanog omjera sufinanciranja u iznimnim slučajevima kada za to postoje opravdani razlozi od interesa za djecu i njihove roditelje. Naime, nije moguće unaprijed predvidjeti sve okolnosti koje mogu utjecati na troškove smještaja djece u predškolskim ustanovama drugih osnivača s kojima Grad ostvaruje suradnju temeljem sporazuma ili drugih oblika partnerstva.
Predloženom odredbom stvara se pravna osnova za pravodobno reagiranje u slučajevima promjene ekonomske cijene programa ili drugih okolnosti koje bi mogle dovesti do povećanja troškova za roditelje, bez potrebe za svakom pojedinačnom izmjenom Odluke Gradskog vijeća. O svakom pojedinom slučaju gradonačelnik donosit će obrazloženu odluku, čime se osiguravaju transparentnost, odgovorno upravljanje proračunskim sredstvima i pravna sigurnost korisnika.
Cilj predložene izmjene je očuvanje dostupnosti predškolskog odgoja i obrazovanja, kontinuiteta smještaja djece te zaštita roditelja od neplaniranih financijskih opterećenja. 



Pozivamo predstavnike zainteresirane javnosti da najkasnije do 10. srpnja 2026. dostave svoje komentare na nacrt prijedloga Odluke o izmjenama Odluke o sufinanciranju boravka djece s područja Grada Čakovca u predškolskim ustanovama.
Po završetku savjetovanja svi pristigli doprinosi bit će javno dostupni na internetskoj stranici Grada Čakovca.

Ukoliko ne želite da Vaš doprinos bude javno objavljen, molimo Vas da to jasno istaknete pri dostavi obrasca.

Zahvaljujemo na doprinosu u izradi što kvalitetnijeg prijedloga Odluke o sufinanciranju boravka djece s područja Grada Čakovca u predškolskim ustanovama.

